
A B S T R A C T

Tinerii reprezintă viitorul oricărei naţiuni, de aceea este foarte important ca ei să fie încurajaţi pentru o implicare civică. Statele au creat diferite programe prin care să atragă tinerii către domeniul politic şi să îi implice într-un mod activ. Parlamentele ţărilor europene au creat Parlamentele Tinerilor, prin care tinerii au alcătuit reţele regionale de comunicare şi transmitere a informaţiilor. 
Prezentul studiu documentar încearcă să prezinte aspecte privind rolul Parlamentelor naţionale în dezvoltarea educaţiei civice respectiv promovarea unor acţiuni, iniţiative în spiritul unei cetăţenii active.

Prin intermediul acestor parlamente, tinerii au ocazia de a lua contact cu viaţa politică, dar cel mai important este că ei pot influenţa luarea deciziilor în ceea ce priveşte politicile pentru tineret sau publice. 
Astfel, tinerii au ocazia de a transmite problemele cu care se confruntă în toate domeniile în care ei activează, atât la nivelul statelor membre ale Uniunii Europene, cât şi non-europene. Mai mult de atât, tinerii au posibilitatea de a se afirma, de a implementa propriile proiecte şi de a se dezvolta personal şi profesional.

1. CONSIDERAŢII GENERALE
Statele europene au nevoie de cetăţeni implicaţi în viaţa socială şi politică nu numai pentru a se asigura de faptul că valorile democratice prosperă, ci şi pentru a încuraja coeziunea socială într-o perioadă de creştere a diversităţii sociale şi culturale
.

În vederea creşterii angajamentului şi participării, oamenii trebuie să posede informaţiile, abilităţile şi atitudinile potrivite. Competenţele civice pot oferi indivizilor posibilitatea de a participa pe deplin la viaţa civică, dar trebuie să se  bazeze pe informaţii solide despre valorile sociale, conceptele şi structurile politice, precum şi pe un angajament de participare democratică activă în cadrul societăţii. Prin urmare, competenţele sociale şi civice sunt în prim planul cooperării europene din domeniul educaţiei. 

Promovarea echităţii, coeziunii sociale şi cetăţeniei active prin intermediul educaţiei reprezintă, de asemenea, unul din principalele obiective ale Cadrului Strategic pentru Cooperare Europeană în Educaţie şi Formare care se prelungeşte până în anul 2020. 
Căutarea echităţii şi a coeziunii sociale a reprezentat o prioritate politică în creştere în decursul ultimilor ani la nivel naţional şi european. Încurajarea cetăţenilor, în special a persoanelor tinere, de a participa în mod activ la viaţa socială şi politică a fost privită drept unul dintre principalele mijloace de a aborda aceste chestiuni; prin urmare, educaţia a fost identificată drept un punct de sprijin de mare importanţă în acest sens.

Documentele politice importante, care au dat formă cooperării europene în educaţie de-a lungul ultimului deceniu şi care vor continua să influenţeze progresele până în anul 2020, au recunoscut importanţa promovării cetăţeniei active şi, drept urmare, aceasta a devenit unul dintre principalele obiective pentru sistemele de învăţământ din Europa.
Unul din obiectivele principale ale Strategiei UE cu privire la Tineri pentru anii 2010-2018 este încurajarea cetăţeniei active, incluziunea socială şi solidaritatea dintre toţi tinerii. 

Strategia cuprinde mai multe linii de acţiune legate de dezvoltarea cetăţeniei atât în activităţi educaţionale formale, cât şi non-formale, de exemplu „participarea în societatea civilă şi în democraţia reprezentativă” şi „voluntariatul ca vehicul pentru incluziune socială şi cetăţenie”
.

Competenţele civice necesare pentru a putea exercita în mod activ cetăţenia, aşa cum sunt definite de către cadrul european pentru competenţe cheie, se axează pe: o cunoaştere a conceptelor democratice de bază, inclusiv pe o înţelegere a societăţii şi a mişcărilor sociale şi politice; procesul de integrare europeană şi structurile UE; şi principalele progrese sociale, atât trecute, cât şi prezente. 

Competenţele civice necesită şi aptitudini cum sunt gândirea critică şi aptitudini de comunicare, şi abilitatea şi dorinţa de a participa în mod constructiv în domeniul public, inclusiv în procesul de luare a deciziilor prin intermediul votării. De asemenea, merită evidenţiate sentimentul de apartenenţă la societate la diverse nivele, respectul pentru valorile democratice şi al diversităţii, precum şi un sprijin pentru progresul durabil, drept componente integrate ale competenţelor civice.
Strategia Europeană pentru tineret 2015-2020 îşi propune două mari obiective: oferirea de oportunităţi egale pentru tineri în educaţie şi pe piaţa muncii, dar şi încurajarea tinerilor de a se implica în societate. Tinerii sunt implicaţi prin iniţiative venite din partea lor, educaţie non-formală, voluntariat, mobilitate, informare. Strategia include opt domenii diferite în care tinerii pot acţiona: educaţie şi formare profesională, ocuparea forţei de muncă şi antreprenoriat, sănătate şi bunăstare, participare, activităţi de voluntariat, incluziune socială, tineret şi lume, creativitate şi cultură.
Strategia Naţională a României pentru Tineret 2015- 2020 care a fost aprobată de Guvenul României şi care a fost susţinută de Ministerul Tineretului şi Sportului, în colaborare cu UNICEF România, este construită pe patru piloni din cei opt ai Strategiei Europene pentru Tineret. Aceşti piloni sunt: Muncă şi Antreprenoriat; Educaţie Non-formală şi Cultură; Sănătate, sport şi recreere; Participare şi voluntariat.

Primul pas pentru incluziunea socială a tinerilor din România este de conştientizare a lipsurilor cu care se confruntă tinerii, priotizarea problemelor de sănătate, modalităţile de implicare în serviciul comunităţii prin acţiuni de voluntariat, dar în mod deosebit de combatere a şomajului.

Implicarea tinerilor în viaţa publică este un curent la nivel global – atât  Europa, cât şi SUA, Canada, Israel, ţări din Asia implementează strategii pentru tineri. În cele ce urmează vom prezenta din punct de vedere comparativ situaţia existentă la nivelul parlamentelor în ce priveşte promovarea educaţiei civice.
2. ASPECTE COMPARATIVE PRIVIND EDUCAŢIA CIVICĂ

Parlamentul European al Tinerilor
La Strasbourg are loc anual Evenimentul European pentru Tineret care reuneşte sute de activişti pentru dezbateri, audieri, ateliere, jocuri digitale, toate acestea grupate pe 5 mari teme de interes: război şi pace: perspective pentru o planetă paşnică; apatie sau participare: agendă pentru o democraţie vibrantă; excludere sau acces: măsuri împotriva şomajului în rândul tinerilor; stagnare sau inovare: mediul de muncă în viitor; eşec sau succes: căi noi pentru o Europă durabilă.

Acest Parlament constituie un forum în care tinerii îşi pot exprima părerile, fără nici o conotaţie politică şi fără să apeleze la interpretarea de rol. Studenţii sunt încurajaţi să se implice în problemele curente
 şi în procesul democratic, să practice o gândire independentă şi sâ aibă iniţiativă personală. Parlamentul este organizat în fiecare an în 3 sesiuni internaţionale cu o durată de 9 zile fiecare.
    
Acestea au loc de fiecare dată într-o altă ţară europeană şi reunesc 250-300 studenţi şi profesori din toată Europa, nu numai din cele 28 de state membre UE. Ideea de bază a unei sesiuni este că delegaţii se reunesc în comitete multi-naţionale, fiecare comitet discutând o anumită problemă. Participând la 'Teambuilding', delegaţii se reunesc în comitete/comisii în care adoptă o rezoluţie pe problema respectivă, care mai apoi este dezbătută în cadrul Adunării Generale.

FRANŢA
Parlamentul tinerilor francezi este alcătuit din: Preşedintele parlamentului, preşedinţi de comisii din cele şapte regiuni, vicepreşedinte, lider national, delegat general, trezorier. Parlamentul Tinerilor se bazează pe o echipă permanentă de tineri angajaţi, stagiari şi voluntari în serviciul civic, care însoţesc voluntarii şi Biroul reţelei în organizarea activităţilor de promovare. Tinerii se întâlnesc în şedinţă de lucru de 3-5 ori pe an
.

BELGIA

Parlamentul naţional al tinerilor din comunitatea franceză este alcătuit din tineri cu vârste cuprinse între 17 şi 26 de ani. Simularea parlamentului are loc în perioada februarie-martie, timp de o săptămână. Misiunea simulării parlamentului este de a oferi tinerilor o viziune mai bună asupra sistemului parlamentar. 
De asemenea, educă tinerii în spiritul democraţiei prin practicarea principiilor democratice şi a deciziilor luate prin dezbateri şi oferă tinerilor oportunitatea de a înţelege mecanismele democratice şi  procesul legislativ.

FINLANDA

 În Finlanda, o formă de încurajare a participării civice o reprezintă forumurile. Astfel, pot fi menţionate: întâlnirea cluburilor Parlamentul Tinerilor în Casa Parlamentului; Parlamentul Copiilor (cu participare reală şi virtuală); Conferinţa anuală a Consiliilor locale ale tinerilor; Forumul Tinerilor şi Copiilor organizat de Consiliul Naţional Finlandez pentru Educaţie. Scopul acestor forumuri este de a promova educaţia civică şi întreţine dialogul între copii, tineri, adulţi şi parlamentari
.

MAREA BRITANIE


Marea Britanie organizează Parlamentul Tinerilor care este alcătuit din 600 de tineri cu vârste cuprinse între 11 şi 18 ani. Tinerii se pot implica prin idei creative, dar şi prin vot. Tinerii deputaţi sunt aleşi în campania anuală de tineret, iar ei se întrunesc o dată pe an. Prin acest proiect, în ultimii doi ani, s-au implicat 1 milion de tineri prin vot la Parlamentul Tinerilor. Prin intermediul Parlamentului Tinerilor se organizează diverse proiecte de interes crescut pentru tineri ca de exemplu: reducerea costurilor de călătorie cu autobuzul pentru tineri, îmbunătăţirea educaţiei politice şi eliminarea taxelor de şcolarizare universitare.

SUEDIA
Suedia organizează Parlamentul Tinerilor, unde tinerii se pot dezvolta prin implementarea propriilor lor proiecte pe teme europene într-un mediu inter-cultural, creativ şi deschis prin învăţare non-formală. Parlamentul Tinerilor este alegerea naturală pentru implicarea tinerilor în afaceri europene şi există prin organizarea tinerilor în toate oraşele suedeze. 
Parlamentul Tinerilor suedezi încurajează gândirea independentă şi iniţiativa social-politică în rândul tinerilor şi facilitează învăţarea abilităţilor sociale şi profesionale cruciale. Este una dintre cele mai mari platforme europene pentru dezbateri politice, întâlnirile interculturale, educaţie şi schimburi de idei în rândul tinerilor din Europa. 
Parlamentul Tinerilor constă într-o reţea de peste 30 de asociaţii şi organizaţii în care mii de tineri sunt activi într-o capacitate de voluntariat european. Parlamentul este alcătuit din 5 comitete regionale; 4 organizaţii regionale şi o sesiune naţională anuală. Prin aceste sesiuni se reunesc elevi de liceu din peste 30 de şcoli din întreaga ţară, tocmai pentru a învăţa despre probleme internaţionale şi europene. 

SLOVENIA

Tot în acest sens, în Slovenia, un exemplu de bună practică
 în domeniul educaţiei pentru participare este demn de menţionat proiectul ”Active citizenship”, proiect finanţat din fonduri europene care urmăreşte să dezvolte rolul tinerilor de actori activi în viaţa publică prin formare adecvată. Se încearcă aducerea în contact a politicienilor, cu organizaţiile de tineret şi cu experţii (cercetătorii) din diferite domenii de activitate.
ISRAEL
În Israel, există un Consiliul Naţional al Tineretului, ai cărui membri sunt aleşi din cadrul celor 7 Consilii de Tineret regionale, care sunt aleşi de consiliile municipale, formate din reprezentanţi ai consiliilor şcolare şi studenţeşti.

CANADA
Parlamentul canadian oferă programe de internship tinerilor. Există consilii de tineret care au fost formate de către organizaţiile non-profit. Marile oraşe au consilii active prin care tinerii transmit informaţii guvernanţilor pentru luarea deciziilor.

SPECQUE – Simularea Parlamentului European Canada-Quebec-Europa
Reprezintă un model de referinţă pentru instituţiile canadiene şi europene. Comisia Europeană, Parlamentul European şi Ministerul de Relaţii Internaţionale din Quebec au apropat proiectul în 2011. SPECQUE aduce politicieni de seamă din Europa şi Canada, în contact cu tinerii. În contextul globalizării, la acest eveniment participă tineri de diferite culturi, vărste, statut social din cele două continente, reunindu-se şi găsind soluţii din punct de vedere legislativ pentru problemele cu care se confruntă. Ei au ocazia să îşi exerseze vorbitul în public, cultivă spiritul de iniţiativă şi învaţă arta de a convinge.

Simularea durează o săptămână în timp ce tinerii îşi iau rolurile în serios din funcţiile de membri ai parlamentului, comisari europeni sau membri ai Consiliului Uniunii Europene, preşedinte sau secretar general al Parlamentului, raportori, lideri de grup politic, preşedinte sau de secretar al comisiei. Simuarea merge până la cele mai mici detalii, iar unii tineri au rolul jurnaliştilor, ştiri TV, blog, dar şi rolul persoanelor din grupurile de interese.
Discuţiile se împart pe teme de interes: securitate, economie, comerţ exterior, dreptul societăţilor comerciale, afaceri sociale, sănătate sau apărare europeană.

Ideile pornite de la aceste mari teme sunt supuse unui proces legislativ, împărţit între sesiuni plenare şi în comitete de muncă. În urma procesului de a aduce amendamente pe textele legilor, participanţii votează în ultima zi. 
În urma acestui exerciţiu tinerii participanţi învaţă procesele decizionale democratice. 
SPECQUE promovează Uniunea Europeană şi instituţiile sale publicului ţintă format din elevi şi studenţi precum şi cei din mediul academic, parteneri instituţionali. Întăreşte interesul pentru instituţiile europene. Dezbaterile permit un schimb direct de cunoştinţe, care consolidează înţelegerea sistemului politic din fiecare ţară a participanţilor. Acest lucru permiţând crearea unei analize critice asupra propriului sistem.

ROMÂNIA

În România, Asociaţia Pro Democraţia (APD), Camera Deputaţilor Şi Fundaţia Hanns Seidel desfăşoară începând cu anul 2007, la Palatul Parlamentului, Parlamentul Tinerilor – ajuns la ediţia a VII-a in 2015, o simulare a procesului decizional din cadrul Parlamentului României pe grupuri politice, comisii parlamentare, precum şi în plen.

Prin acest proiect, organizatorii îşi propun să ofere tinerilor posibilitatea înţelegerii importanţei, rolului şi funcţiilor Parlamentului în cadrul celorlalte instituţii democratice, familiarizarea cu doctrinele partidelor politice parlamentare, oferirea unei viziuni practice asupra a ceea ce reprezintă în mod real activitatea parlamentară.

La nivelul programei şcolare, au fost iniţiate mai multe proiecte în domeniu. Ca exemplu, Proiectul ,,Educaţie civică - curriculum şi pregătirea profesorilor’’ s-a desfăşurat în 2004 în parteneriat de Ministerul Educaţiei şi Cercetării şi Departamentul de Stat al SUA prin Ambasada SUA la Bucureşti. Obiectivul principal al proiectului  a constat în :

· Pregătirea elevilor români în vederea participării active la construirea unei societăţi democratice pluraliste ;

· Promovarea relaţiilor democratice între membrii comunităţii şcolare, care include elevi, profesori, conducerea şcolii, părinţi ; 

· Pregătirea profesorilor pentru susţinerea acestui demers prin activităţile pe care le vor desfăşura cu elevii ;

Astfel, obiectivele propuse se vor realiza cu ajutorul a trei unităţi de conţinut, respectiv: fundamente ale democraţiei, politică şi democraţie,  societatea civilă şi rolul ei într-o democraţie.

Tot în scop de informare, Camera Deputaţilor pune la dispoziţia organizaţiilor societăţii civile legal constituite, fără scop lucrativ, care sunt interesate de activitatea legislativă desfăşurată la nivelul comisiilor permanente, o procedură de înregistrare online într-un Repertoar publicat pe site-ul Camerei Deputaţilor
. 

Sunt invitate să completeze formularul de înscriere asociaţiile, fundaţiile şi federaţiile constituite în baza Legii nr. 21/1924, O.G. nr. 26/2000 şi a Legii nr. 54/2003 - denumite generic organizaţii neguvernamentale (ONG) -, confederaţiile patronale şi sindicale reprezentative potrivit legii, corpurile profesionale legal constituite. 

Repertoarul se doreşte a fi un instrument de informare şi de lucru eficient pentru deputaţi şi staff-ul parlamentar, cu privire la mediul asociativ din România, în scopul îmbunătăţirii mecanismelor de consultare şi de participare a reprezentanţilor societăţii civile la procesul de elaborare a legilor, cu precădere la nivelul comisiilor parlamentare.
 În acest sens, Repertoarul cuprinde informaţii privind denumirea, tipul şi misiunea organizaţiei, prezentarea acesteia, principalele domenii de activitate, proiectele desfăşurate şi serviciile oferite, comisiile permanente ale Camerei Deputaţilor, de activitatea cărora organizaţia este interesată, date şi persoane de contact şi altele asemenea. În timp, Repertoarul va fi completat cu propunerile, sugestiile, contribuţiile etc. organizaţiilor înscrise, referitoare la diferitele iniţiative aflate în dezbaterea comisiilor şi transmise acestora în scris, precum şi cu ocazia şedinţelor de consultare dintre comisii şi reprezentanţii societăţii civile, organizate potrivit prevederilor Regulamentului Camerei Deputaţilor
 

Pe lângă procedura de înregistrare, Repertoarul oferă organizaţiilor interesate să participe direct la procesul de consultare şi care pot oferi expertiză de specialitate în varii domenii aflate în atenţia legiuitorului, o procedură de acreditare a acestora la Camera Deputaţilor, pe baza unui set de principii şi reguli de conduită, în acord cu prevederile Regulamentului Camerei Deputaţilor. 

Un alt proiect desfăşurat de Camera Deputaţilor în parteneriat cu Societatea Studenţilor Universităţii din Bucureşti – simPRO presupune o simulare a procesului decizional din cadrul Parlamentului României pe grupuri politice, comisii parlamentare, precum şi în plenul Camerei Deputaţilor

De asemenea, Direcţia Comunicare şi relaţii publice prin Centrul educaţional şi publicaţii organizează, din mai 2007, un program de VIZITE EDUCATIVE la Camera Deputaţilor, destinat cu precădere copiilor şi tinerilor, precum şi iniţiativa "Parlamentul Copiilor" respectiv oferirea unei viziuni practice asupra a ceea ce reprezintă în mod real activitatea parlamentară.

 În afara turului obişnuit de vizitare al Palatului Parlamentului, pe parcursul acestor vizite, grupurile de tineri vor participa la o "Lecţie de democraţie", în care vor primi informaţii despre modul de funcţionare a Camerei Deputaţilor, procesul de vot şi reprezentare, rolul deputaţilor, procesul legislativ şi se vor putea familiariza cu dezbaterile parlamentare prin asistarea la şedinţele din plen
. Trebuie menţionat şi faptul că există materiale educative
 publicate pe site-ul Camerei Deputaţilor privind informarea celor interesaţi de procedura legislativă, modul de funcţionare a Parlamentului şi drepturile copiilor/tinerilor. 
Din iulie 2013, la Camera Deputaţilor funcţionează o Direcţie de Social Media care se ocupă cu promovarea Legislativului pe diferite platforme online cu ar fi: Facebook, Twitter
, Google+
, Youtube


           Mai mult, Camera Deputaţilor desfăşoară un program activ de internship pentru tinerii care doresc să cunoască activitatea Legislativului şi să se formeze în cadrul acestuia respectiv încheirea unor acorduri de parteneriat cu universităţi, facultăţi pentru stagii de practică pentru studenţi/masteranzi în cadrul departamentelor/direcţiilor de specialitate, comisiilor parlamentare.
3. CONCLUZII
Problematica implicării sau neimplicării tinerilor în viaţa socială şi politică ţine, în mare măsură, de relaţia cetăţeanului cu statul/instituţiile publice dar şi de recunoaşterea, respectarea şi adoptarea de către societate a unor principii, valori, norme, practici  prin care se valorizează şi se încurajează o cultură a civismului şi comportamente corespunzătoare.

În contextul dobândirii unei educaţii civice, rolul Parlamentului este important din perspectiva transparenţei adoptării actelor legislative în materia învăţământului
 şi în raport cu dezbaterea publică şi mijloacelor de comunicare cu societatea civilă
.
 
În cadrul programei şcolare, scopul disciplinei “Cultura civică”  este de a cultiva spiritul critic, raţionalitatea şi empatia în măsură să dezvolte un aparat critic de judecată morală propriu fiecărui tânăr, dar şi acela de a prezenta drepturile omului şi reperele instituţionale şi valorile fundamentale ale unei societăţi deschise şi democratice.
De asemenea, putem afirma
 că, interiorizarea principiilor democratice la nivelul clasei politice şi al întregii societăţi, cu alte cuvinte o educaţie politică în spiritul valorilor civice şi mecanismelor democraţiei poate stimula şi parlamentarismul românesc.

